Lappeenrannan urheilu

Tämä artikkeli käsittelee **urheilua Lappeenrannan kaupungissa**. Olympialaisurheilijoiden määrällä mitattuna Lappeenrannan merkittävimpiä urheiluseuroja ovat Lappeenrannan Urheilu-Miehet (5 olympiaedustajaa), Lappeen Riento (3 olympiaedustajaa) sekä Lappeenrannan Hiihtäjät (2 olympiaedustajaa).

## Historia
Saimaan rantapitäjien yhteinen voimistelu- ja urheilupiiri perustettiin Lappeenrannassa 1913 Etelä-Saimaan piirin nimellä. Erityisesti 1900-luvun toisella vuosikymmenellä Etelä-Saimaan piirin maatalousväki tuli mukaan voimisteluseurojen perustamiseen. Tässä vaiheessa Lappeenrannan seudun työväen järjestötoiminta oli melkoisessa nousussa ja useimmat työväen voimisteluseuroista perustettiin työväenyhdistysten yhteyteen. Tämä toi mukanaan urheiluväen jakautumisen poliittista linjaa myöten kahteen leiriin.

## Yleisurheilu

Lappeenrannan merkittävin yleisurheiluseura on Lappeenrannan Urheilu-Miehet, joka luokitellaan yleisurheilun Superliigaan. KU-58:lla oli vuonna 2024 yhteensä 381 luokkaurheilijaa. LUM on sijoittunut Kalevan maljan kilpailussa kerran kolmen parhaan joukkoon sekä 26 kertaa kymmenen parhaan joukkoon.

Yleisurheilun SM-kilpailut eli Kalevan kisat on järjestetty Lappeenrannassa viisi kertaa vuosina 1962, 1980, 1997, 2007 sekä 2019.

## Palloilulajit
### Pesäpallo

Lappeenrannan menestynein pesäpalloseura on Pesä Ysit. Pesä Ysit on pelannut vuoteen 2024 mennessä naisten SM-sarjassa ja naisten Superpesiksessä yhteensä 21 kauden ajan ja saavuttanut kaksi SM-mitalia. Miesten pääsarjassa merkittävimmät seurat ovat yhden kauden verran pääsarjassa pelanneet Lappeenrannan Työväen Urheilijat ja Lauritsalan Kisa. LTU:n ohella alemmissa miesten sarjoissa ovat pelanneet Lappeenrannan Urheilu-Miehet (16 kautta toisella sarjatasolla) sekä Lappeenrannan Pallo-Toverit (4 kautta toisella sarjatasolla).

### Jalkapallo
Lappeenrannassa ei ole pelattu jalkapalloa miesten pääsarjatasolla. Toiseksi korkeimmalla sarjatasolla pelanneita lappeenrantalaisseuroja ovat Lappeenrannan Pallo (10 kautta), Rakuunat (9 kautta), Lauritsalan Työväen Palloilijat (3 kautta) sekä Lappeenrannan Pallo-Toverit ja Pepo Lappeenranta (1 kausi).

### Lentopallo
Lappeenrannan menestyneimmät lentopalloseurat ovat Saimaa Volley ja Lauritsalan Kisa. Saimaa Volley on pelannut miesten pääsarjassa viiden kauden ajan ja Lauritsalan Kisa neljän kauden ajan.

### Amerikkalainen jalkapallo
Amerikkalaisessa jalkapallossa Lappeenrannan menestynein seura on Lappeenrannan Rajaritarit, joka pelasi korkeimmalla sarjatasolla Vaahteraliigassa kahdeksan kautta. Lisäksi vuonna 2018 perustettu Lappeenranta Razorbacks on pelannut korkeimmillaan kolmanneksi korkeimmalla sarjatasolla II-divisioonassa.

## Talviurheilu
### Hiihto
Lappeenrannan merkittävin hiihtoseura on Lappeen Riento, joka luokitellaan hiihtoliiton seuraluokittelussa I-luokkaan sijalle 64. Lappeen Riento on erikoistunut erityisesti nuorisotoimintaan. Harrasteseurojen joukkoon kuuluvat I-luokan Lappeenrannan Hiihtäjät ja II-luokan Joutsenon Kullervo

### Jääkiekko

Lappeenrannan menestynein jääkiekkoseura on Saimaan Pallo, joka on pelannut pääsarjassa yhteensä 50 kauden ajan. SaiPa on saavuttanut SM-hopeaa vuonna 2025 ja SM-pronssia vuonna 1966. Toiseksi korkeimmalla sarjatasolla ovat pelanneet Lappeenrannan Pallo kolmen kauden ajan vuosina 1966–1968, Lauritsalan Kisa kaudella 1961–1962 sekä Lappeenrannan Kurra kaudella 1969–1970.

Kolmanneksi korkeimmalla sarjatasolla pelanneita lappeenrantalaisjoukkueita ovat Pepo Lappeenranta (16 kautta) ja Lappeen Riento (2 kautta).

## Katso myös
* Etelä-Karjalan Liikunta ja Urheilu
* Etelä-Karjalan urheilu

## Lähteet